ΓΡΑΠΤΗ ΕΡΩΤΗΣΗ E-0396/98 υποβολή: Daniela Raschhofer (NI) προς την Επιτροπή (24 Φεβρουαρίου 1998)

Θέμα: Ενίσχυση των παραμεθορίων περιοχών

Στο πλαίσιο της προς ανατολάς διεύρυνσης, η Αυστρία ως χώρα με τα μεγαλύτερα σύνορα προς τις υποψήφιες για ένταξη χώρες πρέπει να καταπολεμήσει τα νέα ειδικά δεδομένα μιας διευρυμένης Ευρώπης. Για το λόγο αυτό ακούγονται στην Αυστρία όλο και πιο δυνατές φωνές, οι οποίες απαιτούν μια ειδική ενίσχυση των παραμεθορίων περιοχών, προκειμένου να αντισταθμιστούν τα αναμενόμενα μειονεκτήματα.

Έχει η Αυστρία προβάλει ήδη επισήμως απαίτηση από την Ευρωπαϊκή Ένωση για μια ειδική ενίσχυση των παραμεθορίων περιοχών για την Αυστρία;

Ποιά είναι η θέση και η άποψη που έχει η Επιτροπή σ'αυτό το ζήτημα;

Ποιά μορφή θα μπορούσε να λάβει μια τέτοια ενίσχυση των παραμεθορίων περιοχών κατά την άποψη της Επιτροπής;

Ποιό ύψος θα είχε το πλαίσιο ενίσχυσης;

Απάντηση της κας Wulf-Mathies εξ ονόματος της Επιτροπής (18 Μαρτίου 1998)

Οι αυστριακές αρχές υπέβαλαν στην Επιτροπή έκθεση, με την οποία προτείνουν ένα νέο πρόγραμμα ενίσχυσης των κοινοτικών περιφερειών που συνορεύουν με τις χώρες της Κεντρικής και της Ανατολικής Ευρώπης (ΧΚΑΕ).

Οι περιφέρειες που συνορεύουν με τις ΧΚΑΕ ενδέχεται να υποστούν τις επιπτώσεις από το άνοιγμα των αγορών και τη διεύρυνση γρηγορότερα και εντονότερα από άλλες περιφέρειες, αλλά θα ωφεληθούν, παράλληλα, λόγω της γειτνίασής τους με νέες αγορές που παρέχουν νέες ευκαιρίες. Η σημασία των νέων αυτών αγορών για τους κοινοτικούς παραγωγούς αποδεικνύεται από την ταχεία ανάπτυξη των εμπορικών δεσμών μεταξύ της Κοινότητας και των Χωρών της Κεντρικής και Ανατολικής Ευρώπης (ΧΚΑΕ), καθώς και από από το ογκούμενο πλεόνασμα του κοινοτικού εμπορικού ισοζυγίου με τις εν λόγω χώρες. Αν και οι μισθοί στις ΧΚΑΕ είναι αισθητά κατώτεροι των αντίστοιχων στην Αυστρία, αυτό δεν έχει άμεσες επιπτώσεις στο κόστος των προϊόντων. Επιπλέον, οι επιπτώσεις από τη διεύρυνση, ιδιαίτερα σε ευαίσθητες περιοχές, θα αμβλυνθούν μέσω μεταβατικών διακανονισμών.

Ήδη, πολλές από τις παραμεθόριες περιφέρειες λαμβάνουν ενισχύσεις από τα Διαρθρωτικά Ταμεία. Τα νέα γερμανικά ομόσπονδα κράτη και η περιφέρεια του Burgenland ανήκουν, προς το παρόν, και αναμένεται να παραμείνουν μεταξύ των περιφερειών του στόχου 1. Οι περισσότερες από τις υπόλοιπες παραμεθόριες περιφέρειες της Γερμανίας, της Αυστρίας και της Ιταλίας λαμβάνουν, προς το παρόν, ενισχύσεις στα πλαίσια του στόχου 5β. Δεδομένου ότι, βάσει του νέου στόχου 2, προβλέπεται ότι τα κράτη μέλη θα μπορούν να χρησιμοποιούν εθνικές προδιαγραφές για την επιλογή σημαντικού μέρους των περιοχών τους που θα λαμβάνουν ενισχύσεις, μπορούν να συμπεριλαμβάνουν παραμεθόριες περιοχές, αν εκτιμάται ότι αντιμετωπίζουν ειδικά προβλήματα.

Επιπλέον, η Επιτροπή προτείνει τη διατήρηση του προγράμματος INTERREG, το οποίο, σε συνδυασμό με το πρόγραμμα PHARE για τη διασυνοριακή συνεργασία, συμβάλλει στην αντιμετώπιση των ιδιαίτερων προβλημάτων των όμορων με τις ΧΚΑΕ παραμεθόριων κοινοτικών περιφερειών. Οι επί μέρους στόχοι του προγράμματος INTERREG για τη νέα περίοδο προγραμματισμού δεν έχουν ακόμη καθοριστεί 7 εντούτοις, υπάρχει περιθώριο για την κάλυψη των αναγκών των παραμεθόριων περιφερειών, καθώς τα κράτη μέλη έχουν τη δυνατότητα να προτείνουν την κάλυψη των υπό εξέταση περιφερειών και την προώθηση των εν λόγω έργων.

Έτσι, ενώ οι παραμεθόριες περιφέρειες θα επηρεαστούν σημαντικά από τη διεύρυνση της Κοινότητας, τα μέσα άσκησης διαρθρωτικής πολιτικής, τα οποία προτείνονται στο «Πρόγραμμα Δράσης 2000» ((COM(97)2000. )), καλύπτουν επαρκώς τα εν λόγω ζητήματα.